
Rezoluţia Parlamentului European referitoare la siguranţa rutieră 2011-2020 – primele jaloane către o strategie în privinţa vătămărilor

(2013/2670(RSP))
Parlamentul European,

–
având în vedere Rezoluţia sa din 27 septembrie 2011 referitoare la referitoare la siguranţa rutieră în Europa 2011-2020
,

–
având în vedere Rezoluţia sa din 15 decembrie 2011 referitoare la Foaia de parcurs pentru un spaţiu european unic al transporturilor – Către un sistem de transport competitiv şi eficient din punctul de vedere al resurselor
,

–
având în vedere Comunicarea Comisiei intitulată „Pentru un spaţiu european de siguranţă rutieră: orientări pentru politica de siguranţă rutieră 2011-2020” (COM(2010)0389),

–
având în vedere documentul de lucru al serviciilor Comisiei privind punerea în aplicare a obiectivului 6 al orientărilor Comisiei Europene pentru politica de siguranţă rutieră 2011-2020 - Prima etapă spre o strategie în privinţa vătămărilor (SDW(2013)0094), 

–
având în vedere avizul Comitetului Regiunilor intitulat „Orientările politice din domeniul siguranţei rutiere pentru perioada 2011-2020” (CdR 296/2010),

–
având în vedere „Raportul mondial privind prevenirea vătămărilor corporale în accidente rutiere”, publicat în 2004 de Banca Mondială şi OMS,

–
având în vedere Raportul său din 22 iunie 2012 întitulat „eCall: un nou serviciu 112 pentru cetăţeni”
,

–
având în vedere întrebarea adresată Comisiei cu privire la „Siguranţa rutieră 2011-2020 - primele jaloane către o strategie în privinţa vătămărilor” (O-000061/2013 – B7-0211/2013),

–
având în vedere articolele 115 alineatul (5) şi articolul 110 alineatul (2) din Regulamentul său de procedură,

A.
întrucât în 2011 mai mult de 30 000 de persoane au fost ucise şi s-au semnalat aproape 1 500 000 de persoane rănite (mai bine de 250 000 dintre ele suferind de vătămări grave) în cadrul accidentelor rutiere în Uniunea Europeană;

B.
întrucât, pentru fiecare accident mortal există alte patru accidente care conduc la dizabilităţi permanente, 40 care provoacă vătămări uşoare şi 10 care duc la vătămări grave;

C.
întrucât mai mult de jumătate din totalul vătămărilor grave apar în zonele urbane, afectând în special pietonii, motocicliştii, cicliştii (inclusiv utilizatorii de biciclete electrice) şi alţi participanţi la trafic vulnerabili;

D.
întrucât cauza principală a accidentelor rutiere şi a vătămărilor grave sunt defecţiunile tehnice, proiectarea drumurilor, întreţinerea deficitară a drumurilor şi comportamentul şoferilor, inclusiv capacitatea de a gestiona viteza; întrucât viteza prezintă o corelaţie directă cu gravitatea vătămării şi întrucât unele state membre analizează posibilitatea de a creşte limitele de viteză de pe autostrăzi;

E.
întrucât implicarea într-un accident rutier este una dintre cauzele principale ale spitalizării cetăţenilor UE sub 45 de ani şi multe vătămări grave duc la suferinţe cronice sau la dizabilităţi permanente; 

F.
întrucât timpul de răspuns al serviciilor de urgenţă (principiul „ora de aur”), inclusiv asigurarea primului ajutor pentru salvarea vieţii, precum şi calitatea îngrijirii medicale, joacă un rol important pentru a asigura supravieţuirea accidentelor;

G.
întrucât costul socio-economic al vătămărilor cauzate de accidentele rutiere este estimat la 2% din PIB, sau aproximativ 250 miliarde EUR în 2012
;

H.
întrucât măsurile europene luate în domeniu arată rezultate pozitive,

1.
sprijină iniţiativa Comisiei de a acorda o prioritate înaltă vătămărilor grave în cadrul lucrărilor din domeniul siguranţei rutiere;

2.
salută adoptarea de către Comisie a unei definiţii UE comune a vătămărilor grave, bazată pe scala traumelor acceptată la nivel global cunoscută sub numele de MAIS – Scorul maxim bazat pe scala lezională abreviată;

3.
solicită statelor membre să pună în aplicare rapid definiţia comună a UE privind vătămările grave în accidentele rutiere şi ca, pe baza acesteia, să colecteze şi să raporteze statistici defalcate pe modul de transport, inclusiv participanţii la trafic vulnerabili, precum şi pe tipul de infrastructură rutieră pentru 2014;

4.
îndeamnă Comisia ca, pe baza datelor colectate, să stabilească un obiectiv ambiţios de reducere a vătămărilor rutiere cu 40% pentru perioada 2014-2020 şi să menţină viziunea globală de „decese zero” ca obiectiv pe termen lung;

5.
consideră că dezvoltarea unui mecanism comun de colectare a datelor şi de raportare nu ar trebui să împiedice luarea unor măsuri urgente la nivelul UE pentru a reduce numărul de persoane cu vătămări grave în accidentele rutiere;

6.
salută priorităţile stabilite de Comisie pentru dezvoltarea strategiei sale globale, şi anume de a trata impactul la coliziune, strategia de gestionare a accidentelor, primul ajutor şi serviciile de urgenţă, precum şi procesele de reabilitare pe termen lung; de asemenea, solicită implementarea rapidă a acestor priorităţi;

Reducerea fără întârziere a numărului de vătămări grave de pe drumurile din Europa

7.
subliniază că o întreagă serie de acte legislative şi de măsuri existente trebuie să fie puse în aplicare mai bine pentru a reduce impactul la coliziune, a creşte siguranţa participanţilor la trafic şi a reduce numărul de vătămări grave;

8.
solicită Comisiei să-şi revizuiască legislaţia privind siguranţa activă şi pasivă a vehiculelor pentru a o adapta la cele mai recente progrese tehnice şi să sprijine punerea în aplicare a unor tehnologii de aplicare a legii instalate în vehicule;

9.
solicită Comisia să sprijine dezvoltarea unei infrastructuri rutiere sigure şi inteligente;

10.
solicită Comisiei să furnizeze informaţii detaliate cu privire la felul în care statele membre transpun Directiva 2011/82/UE de facilitare a schimbului transfrontalier de informaţii privind încălcările normelor de circulaţie care afectează siguranţa rutieră;

11.
îndeamnă statele membre să-şi continue eforturile depuse pentru combaterea şofatului sub influenţa alcoolului sau a drogurilor şi pentru a efectua un schimb de cele mai bune practici pentru evaluarea şi reabilitarea persoanelor care încalcă regulile de circulaţie;

Protejarea participanţilor la trafic vulnerabili

12.
ia act de faptul că pietonii şi cicliştii reprezintă împreună 50% din numărul total al accidentelor rutiere mortale din mediul urban şi un procentaj ridicat al vătămărilor grave;

13.
sprijină monitorizarea şi dezvoltarea în continuare a standardelor tehnice şi a politicilor pentru protecţia celor mai vulnerabili participanţi la traficul rutier - persoanele în vârstă, copiii mici, persoanele cu dizabilităţi şi cicliştii;

14.
solicită Comisiei să facă o prezentare de ansamblu a zonelor urbane cu o limită de viteză de 30 km/h şi a efectelor acestei limite în ceea ce priveşte reducerea accidentelor mortale şi a vătămărilor grave;

15.
solicită statelor membre să reflecte asupra unor metode eficiente şi inovatoare de asigurare a aplicării normelor de trafic rutier în cazul pietonilor şi cicliştilor, care uneori îşi pun viaţa în pericol fără a-şi da seama de aceasta; subliniază importanţa unor campanii de informare legate de comportamentul necesar pentru a asigura siguranţa în trafic şi pentru autoapărare şi respectiv a unor campanii de informare care să vizeze promovarea ciclismului, dat fiind că siguranţa cicliştilor în zonele urbane este strâns corelată de prevalenţa ciclismului ca mijloc de transport;

16.
solicită Comisiei să dezvolte orientări privind siguranţa rutieră în mediul urban care să poată fi incluse în planurile de mobilitate urbană durabilă şi să analizeze posibilitatea de a asocia cofinanţarea de către UE a proiectelor de transport urban cu planuri de mobilitate urbană durabilă care includ obiective UE de reducere a accidentelor mortale şi a vătămărilor grave; 

Îmbunătăţirea primului ajutor şi a serviciilor de urgenţă

17.
îndeamnă statele membre să sprijine numărul european 112 pentru apelurile de urgenţă şi să respecte cerinţele de a asigura funcţionarea deplină a centrelor de recepţie a apelurilor de urgenţă până în 2015 şi de a pune în aplicare, cât mai curând, o campanie de sensibilizare privind introducerea acestora;

18.
salută propunerea Comisiei de a asigura instalarea obligatorie până în 2015, în toate statele membre, a unui sistem eCall public, bazat pe numărul 112, în toate vehiculele omologate, asigurând, în acelaşi timp, respectarea normelor privind protecţia datelor;

19.
solicită Comisiei să analizeze cele mai bune practici din statele membre pentru a examina posibilitatea de a introduce practica „condusului cu însoţitor” pentru minorii mai în vârstă;

20.
solicită statelor membre să promoveze în mod sistematic formarea în domeniul primului ajutor ca modalitate de creştere a reactivităţii persoanelor prezente dar neimplicate în accident şi de ajutare a victimelor înainte de sosirea serviciilor de urgenţă;

21.
solicită statelor membre să încurajeze colaborarea dintre serviciile de urgenţă şi proiectanţii şi fabricanţii de vehicule pentru a asigura intervenţia eficientă şi siguranţa serviciilor de salvare şi a persoanelor vătămate;

22.
solicită statelor membre să încurajeze punerea în aplicare a sistemelor de e-Sănătate, în special utilizarea sistemelor inteligente de comunicaţii în domeniul transporturilor de către echipele de intervenţie în caz de urgenţă, inclusiv în vehiculele serviciilor de urgenţă;

Îngrijirea după accident şi reabilitarea pe termen lung 
23.
încurajează statele membre să sublinieze importanţa îngrijirii medicale după accident în politicile lor privind sectorul sănătăţii şi să îmbunătăţească şi mai mult îngrijirea spitalicească pe termen lung, îngrijirea medicală după părăsirea spitalului şi reabilitarea, inclusiv îngrijirea psihologică şi în caz de traumă pentru supravieţuitorii şi martorii unui accident rutier, de exemplu prin asigurarea unor puncte de asistenţă care să-i ajute să-şi îmbunătăţească calitatea vieţii;

24.
solicită statelor membre să îmbunătăţească gradul de sensibilizarea a populaţiei cu privire la impactul vătămărilor grave prin dezvoltarea unor legături mai apropiate cu alte măsuri care au un impact social, cum ar fi gradul de deteriorare a funcţiilor motorii, de dizabilitate şi de incapacitate funcţională, precum şi să dezvolte programe educaţionale referitoare la siguranţa rutieră;

25.
încredinţează Preşedintelui sarcina de a transmite prezenta rezoluţie Comisiei, precum şi guvernelor şi parlamentelor statelor membre.

� Texte adoptate, P7_TA(2011)0408.


� Texte adoptate, P7_TA(2011)0584.


� Texte adoptate, P7_TA(2012)0274.


� Documentul de lucru al serviciilor Comisiei privind punerea în aplicare a obiectivului 6 al orientărilor Comisiei Europene pentru politica de siguranţă rutieră 2011-2020 - Prima etapă spre o strategie în privinţa vătămărilor,

